**Trygge jobber – nytt flertall**

**Tale 1.mai 2017**

Kjære venner, takk for muligheten til å få komme hit til dere og på en slik viktig dag.

I år er det 130 år siden Arbeiderpartiet ble stiftet. Sammen med LO har Arbeiderpartiet vært med å danne arbeiderbevegelsen. En bevegelse som har kjempet en kamp for bedre kår, både på arbeidsplassen og på de politiske arenaene. Gjennom 130 år har kampen for rettferdighet, like muligheter og solidaritet måtte kjempes – det har vært en klassekamp og et frihetsprosjekt.

I 2017 får dette et litt annet uttrykk enn i 1887. Men vi tror fortsatt på fellesskapet, et samfunn med små forskjeller, like muligheter og der alle skal med. I alle disse årene har 1. mai vært vårt viktigste uttrykk for dette. Det er en arbeiderbevegelsens dag. Gratulerer med dagen, kamerater.

\*\*\*

Først kom de for å ta jødene,

og jeg forsvarte dem ikke,

for jeg var ikke jøde.

Så kom de og tok kommunistene,

og jeg forsvarte dem ikke,

for jeg var ikke kommunist.

Så kom de for å ta fagforeningsmedlemmene,

og jeg forsvarte dem ikke,

for jeg var ikke fagforeningsmedlem.

Så kom de og tok meg,

og det var ingen igjen

til å forsvare meg.

Venner, dette diktet er skrevet av Martin Niemuller som satt i konsentrasjonsleir under annen verdenskrig. Men diktet er like gyldig i dag, for vi lever i en tid med stor usikkerhet. Mange er urolige og redd for utviklingen i vår del av verden. Krig og konflikter preger landene i Europas nabolag. Og folk flytter på seg. Bare i 2015 kom det 1.2 millioner mennesker til Europa.

Samtidig er det europeiske samarbeidet under press. Storbritannia forlater EU. Sivilisasjonskonflikt med islam trekkes opp som hovedtema ved valgene i Nederland og Frankrike. Vi ser en sterk allianse av høyrepartier og høyrepopulister i land rundt oss. Grupperinger som spiller på frykt og splittelse.

\*\*\*

Kjære venner,

Arbeiderpartiet går til valg på at **alle skal med.** Det er kjernen i hva vi står for.

At alle skal ha like muligheter, uansett hvem vi er og hvor vi bor. Men også at vi stiller krav til hverandre om at alle skal bidra, at alle må ta ansvar. Fordi alle trengs. Vi får mer til sammen enn hver for oss. Vi tror på å løse de store utfordringene best i fellesskap.

Våre hovedsaker er arbeid til alle og kampen for et trygt arbeidsliv. En god skole for våre barn. En trygg og aktiv alderdom. Og et klimavennlig samfunn.

Arbeid til alle er vår viktigste sak. Vi vil skape trygge arbeidsplasser over hele landet. Trygghet for **å få** jobb og trygghet når man **er i** jobb. Jobb gir frihet og selvstendighet for den enkelte, bedre inkludering, økt likestilling og inntekter til fellesskapet.

Sjeldent har dette vært viktigere enn det er i dag. Etter fire år med Høyre og Frp i regjering er sysselsettingen den laveste på 20 år. Antallet personer uten arbeid er rekordhøyt. Og det skapes nesten ikke jobber.

Vi vet hva høy arbeidsledighet kan gjøre med ett lokalsamfunn. Mange har sett det fra sin egen arbeidsplass. Alt for mange har de siste årene sett det i egne liv og familier. 115 000 folk er ledige nå. Erna Solberg sier at målt i prosent er ledigheten fortsatt lav. Hun kaller den alvorlige situasjonen landet er i for «omstilling». Det er ikke omstilling å gå fra jobb til ledighet. Det er å gå til arbeidsledighet!

Høyre og Frp - regjeringen sier at de siste par månedene har ledighetstallene begynt å gå litt ned. Men sannheten er at selv om ledigheten går ned, går ikke sysselsettingen opp. De ledige går fra å være ledige til å gå over på dagpenger eller sosialhjelp. Legger vi til alle de som ønsker seg jobb øker tallet fra 115 000, til 300 000. Det er nesten hundre ganger så mange som bor i Sigdal eller flere enn alle som bor i Buskerud. Problemet er at Erna og Høyre /Frp regjeringen ikke prioriterer en politikk som bidrar til å skape flere jobber.

Vi kan ikke sitte stille og se på dette. Høyre og Frp har ikke løsningene på den største utfordringen vi står overfor. Norge trenger trygge jobber, og et nytt flertall etter valget 11. september.

\*\*\*

Tenk om Einar Gerhardsen hadde sagt at den økonomiske situasjonen etter andre verdenskrig var så vanskelig at vi ikke kunne skape arbeid til alle.

Eller at Trygve Bratteli, som satt som statsminister da vi har fikk ett stort oljesjokk på begynnelsen av syttitallet, sa at dette kan vi ikke gjøre noe med. Hans budskap og prosjekt var «arbeid til alle».

I møte med jappetid og bankkrise var Gros budskap det samme: «Arbeid til alle». Hun gikk i spissen for solidaritetsalternativet som bidro til at folk hadde en jobb å gå til.

Og hva sa Jens Stoltenberg da den største finanskrisen på over 80 år traff Europa? Han sa – «vi skal være landet i Europa med lavest arbeidsløshet». Og leverte landet i Europa med lavest arbeidsløshet.

Norge trenger en regjering som gjør det som sin første og største oppgave å sørge for at det er arbeid til alle. Norge skal ha Europas laveste arbeidsledighet og skal være et av de beste land i verden å drive næringsvirksomhet i. Vi vil legge til rette for at det blir skapt flere arbeidsplasser. Og vi har en klar og tydelig plan for å få det til.

**1.**

For det første: bygge den norske samarbeidsmodellen videre og føre en ansvarlig økonomisk politikk. For folk må ikke bare ha en jobb å gå til. De må ha en trygg jobb å gå til. Det er viktig for den enkelte og for samfunnet. - Trygge arbeidstakere jobber bedre enn utrygge arbeidstakere. De våger mer. Bidrar til omstilling, utvikling og til å skape flere jobber. Men det krever en aktiv politikk. Flere må organisere seg slik at vi styrker samarbeidsmodellen. Derfor vil Arbeiderpartiet doble fradraget for fagforeningskontingenten.

Vi har tidligere levert tre tiltakspakker mot sosial dumping. Oppdatert og endret regler og lover. Men ser samtidig at aktørene raskt tilpasser seg, omgår regelverket og bryter loven.

På landsmøtet vedtok vi å legge fram en handlingsplan for et seriøst og organisert arbeidsliv. Og allerede uka etter, onsdag i forrige uke, fremmet vi handlingsplanen i Stortinget der vi blant annet har foreslått å styrke det organiserte arbeidslivet, fornye og forsterke arbeidsmiljøloven, sikre et lønnsgulv i utsatte bransjer og styrke trepartssamarbeidet. Dette er bare noen av tiltakene. Folk kommer til å merke forskjell når vi har vunnet valget. Vi er allerede i gang. Med Arbeiderpartiet i regjeringen skal folk bli tryggere i jobben sin.

**2.**

Det andre vi skal gjøre for å skape flere jobber er å bygge kompetanse, sørge for livslang læring, og gjøre Norge til en ledende kunnskapsnasjon. Vi vil gjennomføre en reform for tidlig innsats i barnehage og skole slik at flere fullfører videregående og vi vil ha flere fagarbeidere som kan bygge landet videre.

**3.**

Punkt nummer tre - og det er kanskje det aller viktigste, for det gjelder framtida vår - en systematisk satsning for å få unge i arbeid. Vi har nå over 70 000 mennesker under 30 år som verken er i arbeid eller utdanning. De møter voksenlivet uten en jobb å gå til. Antall unge uføre har økt med 40 prosent siden Erna Solberg og Siv Jensen overtok. Dette er det ***mulig*** å gjøre noe med. Dette ***må*** vi gjøre noe med. Vi vil innføre en aktivitetsreform for å hindre at unge faller utenfor arbeidslivet. Gi flere den sjansen de trenger for å komme ut i arbeid. Delta i arbeidslivets fellesskap. Få en egen inntekt å leve av. Få muligheter til å delta mer aktivt i samfunnet.

**4.**

For det fjerde: Vi skal føre en aktiv næringspolitikk hvor vi satser på strategiske næringer der vi har naturlige eller kompetansemessige fortrinn. Det er slik Norge har blitt ett rikt land.

**5.**

Og det femte vi vil gjøre er å etablere ett verdiskapningsprogram for havet. Havet har gitt oss inntekter i alle generasjoner. Nå skal en ny generasjon utnytte dette på en ny og moderne måte.

**6.**

Det neste er å utvikle Norge som en industrinasjon. Arbeiderpartiet er ett industriparti og Norge er ett industrisamfunn. Det ligger et stort uforløst potensiale for å skape mer industri i Norge. Det handler om gode rammebetingelser og å bruke ressursene vi har til å skape ny vekst.

**7.**

Så skal vi legge til rette for grundere, for innovasjon og for teknologi og vi skal bygge en god infrastruktur for arbeidsplasser i hele landet.

Dette er fundamentet for en ny vekst for Norge for arbeid til alle, for nye trygge arbeidsplasser over hele landet.

\*\*\*

Historien om arbeiderbevegelsen er på mange måter historien om Norge. Historien om hvordan vi gikk fra å være et fattig land med store klasseforskjeller, til et moderne, velstående land med jevn fordeling og frihet for det enkelte mennesket. Det er et frigjøringsprosjekt som vi skal være svært stolte av.

Det har handlet om hvordan fagbevegelse, næringsliv, organisasjoner og folk over hele landet skapte den norske samfunnsmodellen.

Det har handlet om et parti som skulle vokse til å bli den ledende politiske kraften i utformingen av det moderne Norge.

Den røde tråden i vår historie, om å gi mer frihet til flere, har blitt den røde tråden i fortellingen om Norge.

Og som fortsatt er det i vår tid. For det er ikke selvsagt.

\*\*\*

I 1947 ble 1. mai markert som offisiell høytidsdag for første gang. Stortinget hadde uken før 1. mai vedtatt at dagen skulle lovfestes som høytidsdag. I samme vedtak ble også 17. mai en offisiell høytidsdag.

På 1. mai merket i 1947 var det et tannhjul der det stod: «For arbeidets Norge». Norge skulle gjenreises. Gjennom arbeid.

Arbeid for alle har alltid vært vår viktigste sak.

Valget 11. september handler om hva slags Norge vi vil ha. Det er et veivalg. Og et verdivalg. Det er kamp mot Høyre og Frp i en regjering som øker forskjellene mellom folk. Bruker pengene på skattekutt til de rike framfor en god skole og trygg eldreomsorg for alle. Som sentraliserer og selger Norge. Svekker samholdet og fellesskapet som vi alle er en del av. Gjør Norge til et kaldere samfunn.

Valget til høsten er en kamp, der vi må stå samme som bevegelse. For et samfunn med små forskjeller og like muligheter. Rettferdig fordeling og arbeid til alle. Trygge jobber, og et nytt flertall for Norge.

Det hviler et stort ansvar på alle oss som er her i dag. Vi *skal* vinne dette valget- sammen. Vi *må* vinne dette valget. Det blir en tøff kamp, men vi er godt rustet til å klare det.

Takk for oppmerksomheten og gratulerer med dagen!